Papersnake/gushiwen huggingface dataset:
社集陈行之家不能往分韵得几字
龚璛（元代）

气如牵丝汗如水，小窗长凭乌皮几。六合一甑蒸雨山，矫然欠伸望诗垒。

城南城北三十里，出门何之茧余趾。平生投辖是谁家，岂不相寻醉乡里。

昨朝疏食常见邀，已怕青鞋在泥滓。高堂众彦集清风，脱略边幅去臧否。

况我从来有成约，往又不勇嗟委靡。江湖虽宽暑雨深，彼蒲与荷美人美。

安得提携冰雪仙，直上虚空驰騄駬。
续青城山四咏 其二 天仓山威仪观
文同（宋代）

群峰削琼瑶，老藓抹古绿。应朝大岷去，簪笏俨相逐。

珠宫秘仙仗，锦笈藏宝箓。上帝此为仓，其田堪种玉。
太白山祈雨诗 其二
苏辙（宋代）

山岩岩，奠南西。嗟我民，匪神依。伐山木，蓺稷黍。求既多，诉不已，犹我许兮。
寄赵东野时以帅檄抚定赣叛 其二
姚镛（宋代）

清晨闲上郁孤台，鼓咽谯楼角更哀。病叶满山难独扫，狂花一树为谁开。

泉枯石井狮空吼，雨暗荒池凤不来。欲向江东问仙老，海风吹浪驾舟回。
送智海上人二首 其一
孙觌（宋代）

大师兴趣在江湖，拄杖扶行稳当车。苦要诗翁谈生活，穿云涉水到西徐。
偈
释应圆（宋代）

寒气将残春日到，无索泥牛皆𨁝跳。筑著昆崙鼻孔头，触倒须弥成粪扫。

牧童儿，鞭弃了。懒吹无孔笛，拍手呵呵笑。归来兮归去来，烟霞深处和衣倒。
奉和御制读五代梁史 其二
夏竦（宋代）

赞贞怀武鸷，转斗历炎凉。诚感泉源异，兵严士庶康。

临危见忠愤，对敌擅威强。终始心无改，遗言更可伤。
齐天乐 题松枝引鹤图
孙云鹤（清代）

长天过雨尘氛少，遥峰正衔西景。写倦黄庭，翻馀秋水，半榻茶景人静。

轻衫笠冷。趁满目景霞，怡神适兴。万壑松涛，翠阴吹下羽衣影。

翛然倚风长唳，亭亭尘外表，吟韵相应。珠树秋寒，瑶台夜永，清梦三更露警。

高怀谁领。但自把松枝，引来幽径。却过前溪，为人留画境。
乐平樊主簿捧檄北行来别赋此奉饯
黎廷瑞（宋代）

拊字心空悴，清寒节太高。
无人相料理，惟我独贤劳。
万里随归雁，孤帆渺暮涛。
归期应不远，新月点梅梢。
迂叟
白居易（唐代）

一辞魏阙就商宾，散地闲居八九春。初时被目为迂叟，

近日蒙呼作隐人。冷暖俗情谙世路，是非闲论任交亲。

应须绳墨机关外，安置疏愚钝滞身。
金山
允礼（清代）

雪浪东来万里流，孤悬金碧照沧洲。秋生极浦平分外，人语诸天最上头。

京口帆樯残照远，海门烟树落潮浮。六朝遗迹知多少，付与诗人一倚楼。
冬至遇雪题明因寺僧房 其二
沈与求（宋代）

遥想燕山落大花，更堪直北渡龙沙。六师挟纩怀轻煖，取日谁能反翠华。
自嘲
陆游（宋代）

壮岁耽书废夜眠，窗明犹在短檠前。
如今自笑摧颓甚，卧看儿曹理断编。
绍兴谒相公李渠师少渠中翰作主 其二
黄廷用（明代）

此邦山水闻绝奇，今日始登越望台。纵使□工图不得，天风万顷海涛来。
虞美人 其五 渡江述怀
董俞（清代）

夜阑怕向蓬窗睡。谙尽孤眠味。长江笑我往来频。况是早春时长倍愁人。

从前好景都辜负。总为儒冠误。此身底事不能闲。赢得半江风雪浪如山。
黄田道中
林廷玉（明代）

阵阵西风吹客舟，葛衣清爽暑初收。青山两岸半含雨，绿树一江都未秋。

湖海每凭辰北望，岁华无奈水东流。行藏寂寞频看镜，勋业何时愿始酬。
初陪扈从
李洪（宋代）

紫禁晨曦拂晓开，南山秀色郁崔嵬。
立班驰道苍龙阙，逼耳嵩呼绕殿雷。
清跸一声黄繖动，屯云万骑景舆回。
端门缓辔哦诗罢，误入钩陈豹尾来。
效王仲至少监咏姚花用其韵四首
黄庭坚（宋代）

汤沐冰肌照春色，海牛压帘风不开。
直言红尘无路入，犹傍蜂须蝶翅来。
芍药三首
贾似道（宋代）

温温玉立绿阴中，不犯芳菲逐万红。
折尽长淮多暇日，簪联四座足春风。
应如庆历梅花瑞，况有昌黎属句工。
问得君王乞身去，移根栽傍曲栏东。
积善普长老请赞
释昙华（宋代）

天台南，石桥北，
观音寺裹有弥勒。顶门瞎却摩醯眼，
肘后风雷轰霹雳。
敬和灵岩山人惜春词 其二
张绚霄（唐代）

画廊小步又逡巡，蓦地伤心忆昨辰。鹦鹉不知人已逝，隔帘犹是唤迎春。
新晴马上
陆游（宋代）

一剑飘然万里身，白头也复走京尘。
画楼酒旆滴残雨，绿树莺声催暮春。
绝塞勒回勋业梦，流年换尽市朝人。
此生安得常强健，小艇湘湖自采蓴。
夜热不寐，晓起步溪上
杨万里（宋代）

夜气积到晓，微凉方满川。
老夫乘早起，落月正娟然。
拄杖了疲担，行人憩痛肩。
劳生谁独免，客路最堪怜。
好事近（归有期作）
葛立方（宋代）

几骑汉旌回，喜动满川花木。遥睇清淮古岸，散离愁千斛。

烟笼沙嘴定连艘。鹊脚蘸波绿。归话隔年心事，秉夜阑银烛。
悼阿驹七首
刘克庄（宋代）

长兄开卷每随声，大母繙经亦谛听。
眉目分明无夭法，恐缘了了与惺惺。
秋夜
李攀龙（明代）

岂敢欹芳树，多时信转蓬。
乡心生夜雨，客病卧秋风。
大药三山外，浮名四海中。
自知成汗漫，还与众人同。
秋夜松吹书堂作呈堇浦翰林
胡天游（清代）

悄然孤松夜，不起虚堂声。凄从主人心，飙籁含琼鸣。

空涛洗白月，天地呈漻清。有言不为秋，焉能爽神明。

有文不为金，焉能铿华英。君子壁四陲，永世刊俗情。

镫光艳红花，波浪沄沄生。素琴虽未张，可以听和平。
游灵隐遇雨呈普慈及二诗翁
杨蟠（宋代）

山老未容山客去，故将云阵锁山门。
雨催晚色凝诸岭，雷送春声落后村。
今夜青林妨月上，故人白首把诗论。
来朝山水终瀰泛，策杖相随讨涧源。
宝剑
欧阳修（宋代）

宝剑匣中藏，暗室夜常明。
欲知天将雨，铮尔剑有声。
神龙本一物，气类感则鸣。
常恐跃匣去，有时暂开扃。
煌煌七星文，照曜三尺冰。
此剑有人间，百妖夜收形。
奸凶与佞媚，胆破骨亦惊。
试以向星月，飞光射搀枪。
藏之武库中，可息天下兵。
柰何狂胡儿，尚敢邀金缯。
和眉守王郎中
王之望（宋代）

惊风鸿鹄各翻飞，同落西南蜀一维。一日三秋双鬓改，两乡千一寸心驰。

清香燕寝多佳致，远景楼台发妙词。只恐江山留不得，赐环闻已下丹墀。
赠阿环女史 其二
施士洁（清代）

频年俗累客中纷，怎比樊川乞紫云。我似塞鸿常印爪，卿如厩马久空群。

六宫粉黛休争宠，五夜帏房且策勋。待得蓝桥寻玉杵，可能新妇配参军。
李白玩月图
余阙（元代）

春池细雨柳纤纤，手倦挥毫日上帘。想得停杯江海夜，月明照见水晶盐。
念奴娇·炎精中否
黄中辅（宋代）

炎精中否？叹人材委靡，都无英物。胡马长驱三犯阙，谁作长城物壁？万国奔腾，两宫幽陷，此恨何时雪？草庐三顾，岂无高卧贤杰？
天意眷我中兴，吾皇神武，踵曾孙周发。河海封疆俱效顺，狂虏何劳灰灭？翠羽南巡，叩阍无路，徒有冲冠发。孤忠耿耿，剑铓冷浸秋月。
默曜堂访预监寺不遇
释子淳（宋代）

昔年摩竭令，今日孰知恩。
句外潜心体，言前密意论。
松风清宇宙，桂月曜乾坤。
出户虽无往，争如静掩门。
题禹庙二首
张镃（宋代）

为人心切屡忘家，力量方知有等差。
莫信空山葬冠剑，且吟古屋画龙蛇。
定风波 泛湖即事
徐石麒（清代）

秋水清于不夜天。乘风荡桨绿溅溅。白鹭沙头渔吹起。

来矣。未溅相识也相怜。

话里欲将诗换蟹。不解。却携小扈叩余弦。为问瓦盆何所有。

沽酒。持螯共醉不须钱。
酬杨给事兼见赠台中
沈佺期（唐代）

子云推辨博，公理擅词雄。始自尚书省，旋闻给事中。

言从温室尚，籍向琐闱通。顾我叨郎署，惭无草奏功。

分曹八舍断，解袂五时空。宿昔陪馀论，平生赖击蒙。

神仙应东掖，云雾限南宫。忽枉琼瑶赠，长歌兰渚风。
渔梁遇陈蘅田同载至杭州为别
林寿图（清代）

无衣无裳，莫上渔梁。渔梁三日落大雪，冻我手僵君足裂。

知名十载不识面，滑澾驿亭始相见。百钱藉救身饥寒，村茶恨涩酒恨酸。

山农惊说冷得紧，君辈儒衣那能忍？呼船载上严陵滩，同舟贵人冷眼看。

为龙为蛇，一上一下，不升于天，泥蟠在野。昨日北风今日南，过眼当作阴晴谈。

未须惆怅杭州别，慎勿相忘渔梁雪。
端午帖子·太上皇后阁
周必大（宋代）

艾叶双人巧，菖花九节荣。
玉皇膺曼寿，金母共长生。
相逢歌赠严二别驾
杜甫（唐代）

我行入东川，十步一回首。
成都乱罢气萧飒，浣花草堂亦何有。
乱中豪俊大者谁，本州从事知名久。
把臂开尊饮我酒，酒酣击剑蛟龙吼。
乌帽拂尘青螺粟，紫衣将炙绯衣走。
铜盘烧蜡光吐日，夜如何其初促膝。
黄昏始扣主人门，谁谓俄顷胶在漆。
万事尽付形骸外，百年未见欢娱毕。
神倾意豁真佳士，久客多忧今愈疾。
高视乾坤又可愁，一躯交态同悠悠。
垂老遇君未恨晚，似君须向古人求。
登耶舍塔
李彭（宋代）

五峰罗列斗南垂，百代堂堂歌紫芝。一老去为西伯用，四翁应笑北山移。
和致仕张郎中春昼
苏轼（宋代）

投绂归来万事轻，消磨未尽只风情。
旧因莼菜求长假，新为杨枝作短行。
不祷自安缘寿骨，苦藏难没是诗名。
浅斟杯酒红生颊，细琢歌词稳称声。
蜗壳殳卜居心自放，蝇头写字眼能明。
盛衰阅过君应笑，宠辱年来我亦平。
跪履数従圯下老，逸书闲问济南生。
东风屈指无多日，只恐先春鶗鴂鸣。
菩萨蛮·赤阑桥尽香街直
陈克（宋代）

赤阑桥尽香街直，笼街细柳娇无力。金碧上青空，花晴帘影红。
黄衫飞白马，日日青楼下。醉眼不逢人，午香吹暗尘。
唐开成年墓志石
王应麟（宋代）

鸿濛肇开辟，变嬗几成毁。寥寥断竹歌，瓦堲溯姚姒。

周坟典以族，讵认青乌子。公琴记咎繇，邢山称东里。

葛淯失之矫，璠玙过于侈。焉知宫夹墓，莫识龟言水。

铜槃字十六，铭自比于始。延陵有孔篆，乌宁半辞止。

汉砖犹简朴，石章寖华靡。无愧惟有道，媚俗多虚美。

七松谈士良，何以惩不轨。载笔鲜南董，袭浮谬臧否。

岂悟冢中人，三百年不死。妇名弗出阃，古未有碑诔。

谥见春秋初，志起典午氏。簪蒿隐士妻，芳刻垂千祀。

杨高托不朽，习之文中理。或犯葵丘禁，息国事何耻。

蛾眉为黄土，磨灭更谁纪。宰如比何人，维邑之士女。

逸民孺仲裔，冰雪濯纨绮。采俪古鄞州，俭勤终莫齿。

试问几何年，颇与铜人似。虽微黄绢辞，亦质而不俚。

丘夷池又平，蓬颗今廛市。聚庐寒劫灰，馀光辉泥滓。

曰德巢由俦，闺曰莱鸿比。我行松柏下，势荣朝菌尔。

隆碣牛砺角，翁仲卧荆杞。兰艾均一尘，玉珉同一燬。

孤竹梦泡然，柳下垄孰是。片石幸有传，诗以贻彤史。
题祝草堂叟遗照
夏炜如（清代）

我年二十馀，始见草堂叟。秀眉赤两颧，华发纷在首。

谆谆复殷殷，奖誇不容口。屈指星再周，风尘镇奔走。

公已归道山，我仍百无取。感公相期意，扪腹呼负负。

后来才俊流，岳立视培塿。怡颜恕狂且，如公复何有。

尔英公冢嫡，意气醇且厚。交情群纪间，戚谊潘杨后。

相与数晨夕，代谋至升斗。蠢儿及弱女，劳君择配偶。

庶几魏与裴，得朋真耐久。君今已周甲，皤然惊老丑。

出图命我题，握笔不敢苟。华言及风语，芟剃若稂莠。

顾于神采閒，缅想到禀受。盛名固难继，家风颇能守。

今昔重低徊，淩杂忘可否。愿言加餐饭，安稳保胡耇。
朱泽民山水歌
虞堪（明代）

江山青青江水绿，市上何人吹紫竹。
避暑宫前不见春，落花满地游麋鹿。
千古江山列画图，朱侯解写咫尺烟模糊。
扁舟依然在洲渚，应可自此归五湖。
昔人去者今有无，昔人去者今有无？
信笔戒子种花木 其三
许及之（宋代）

一年活计在春初，处世光阴不可虚。莫谓窥园全废学，昔人犹有带经锄。
郑氏庄
赵汝燧（宋代）

庄居深僻处，敲户小童应。此地清如许，前时到未曾。

柳腰金袅娜，苔发翠鬅鬙。山上茅亭子，扶衰为一登。
秋旱继以大风即事十首
刘克庄（宋代）

吴中见说亦枯焦，勺水如金汲路遥。
但有清尘无洒道，不能破块止鸣条。
春昼
王镃（宋代）

晴昼软风春草香，绿窗人困日初长。
双双燕子飞无力，低傍花阴一带凉。
谩成三首
阮阅（宋代）

太白仙人白玉篇，逸才清思两难全。
如今貂尾容相续，只恐巴吟不足传。
和刘原父舍人乐郊诗
梅尧臣（宋代）

太守东平来，固殊阮步兵。
步兵醉乘驴，太守整佩缨。
事物既已遗，驾车出东城。
园荒久不治，道路生棘荆。
地僻人马入，草间孤兔惊。
旧池堙犹窊，遗址岿不平。
窊者使之浚，岿者使之营。
博野高榭起，陈渔危台成。
榭前东山秀，台下庐泉清。
傍坞梧竹暗，翳水芹藻并。
渠渠有深堂，燕宾飞至觥。
芍药广陵美，谑赠郑女情。
公子莫言归，古人未以轻。
欲知学山简，倒载去欹倾。
崇圣寺瀑布泉二首 其一
袁甫（宋代）

古来翠瀑仅涓涓，戛玉新亭却沛然。世事废兴皆若此，醉眠何用问青天。
送赵师耳
王质（宋代）

东风吹了落花天，芍药酴醾晚更妍。典衣换酒正吾事，不辞颠倒春风前。

胡为便作轻离别，再拜忽成千里隔。东君怜我太萧条，啼损黄鹂留不得。

我欲拖筇随马尾，饱看庐陵好山水。自怜憔悴缚江干，去住未能随意耳。
梅
高似孙（宋代）

舍南舍北雪犹存，山外斜阳不到门。
一夜冷香清入梦，野梅千树月明村。
岸帻
陈与义（宋代）

岸帻立清晓，山头生薄阴。
乱云交翠壁，细雨湿青林。
时改客心动，鸟鸣春意深。
穷乡百不理，时得一闲吟。
送魏十六还苏州
皇甫冉（唐代）

秋夜深深北送君，阴虫切切不堪闻。
归舟明日毗陵道，回首姑苏是白云。
负薪行
黄镇成（元代）

田家腊月上山时，赤脚负薪雨中归。身无夹褐头无笠，寒风飒飒吹湿衣。

檐牙滴沥声不断，天地黯惨逄岁晏。自从十载正月吉，雨雪阴霾少晴旦。

乱离窜匿饥寒死，上宰有无惟浩叹。身强众勇能杀戮，白玉为床金作屋。

宣麻诰敕天不恤，一命不沾寒士族。雨师汝灵胡不仁，元日人日乃有神。

赤土槁苗遁何所，天威人虐民独苦。
秋夜二首 其二
黄渊耀（明代）

高烟空际平，落叶犬时行。月满星河失，秋深天地清。

飒然万籁集，默以会微情。坐久露华湿，犹闻钟磬声。
碧桃
舒岳祥（宋代）

碧桃本是仙人花，仙人花里饭胡麻。初来此树向谁得，翠眉婵娟萼绿华。

世间俗桃千百数，溪谷往往蒸成霞。纷纷见此欲羞死，乱红吹落污窗纱。

陈宫露唾天水碧，粉黛欲学争咨嗟。岂知仙妃作狡狯，挼花染汁便尔嘉。

瑶池蟠桃即此种，花飞不肯污泥沙。实成唯许方朔吃，时时还戏王母家。
将赴京留献令公
卢纶（唐代）

沙鹤惊鸣野雨收，大河风物飒然秋。

力微恩重谅难报，不是行人不解愁。
长沙桓王墓下别李纾、张南史
刘长卿（唐代）

长沙千载后，春草独萋萋。流水朝将暮，行人东复西。

碑苔几字灭，山木万株齐。伫立伤今古，相看惜解携。
塞垣
宋祁（宋代）

塞垣八月暮，百卉已凄然。
沙惊瓯脱路，雾暗单于天。
卫霍始开府，辛赵数屯边。
鏖霜奔金戟，攒月驶飞鋋。
彫弧六钧劲，犀札七重穿。
一战薄澣海，再讨穷祁连。
露布报天子，称觞寿万年。
试闱即事
周密（宋代）

读书窗暗日西斜，锁棘门深噪晚鸦。又是一番秋事了，粉黄如雪落槐花。
三茅观
王冕（元代）

层峦开径隐空青，勃窣蹒跚眼力生。
萝蹬痴岚留宿雨，石林寒竹动秋声。
城隍下瞰红尘海，楼阁高悬白玉京。
夜静何人吹凤管？碧桃千树月华明。
萤
强至（宋代）

幸藉炎蒸力，因迁腐草踪。
清宵能自照，暗室肯相容。
雨巷幽光晦，风帘乱点重。
临书方汝赖，惟恐有鸣蛬。
纵笔五首 其一
陆游（宋代）

惰游不能耕，心愧新舂白。啸傲茅三间，主人终胜客。
南歌子·桂魄分馀晕
张元干（宋代）

桂魄分馀晕，檀香破紫心。高鬟松绾鬓云侵。又被兰膏香染、色沈沈。指印纤纤粉，钗横隐隐金。更阑云雨凤帷深。长是枕前不见、殢人寻。
少年游 和白石韵
刘炳照（清代）

香销细篆，灯摇寒燄，残月小楼西。远寺闻钟，空檐响铎，孤枕梦醒时。

春风一到，桃花依旧，人隔武陵溪。惆怅年来，无聊情绪，惟有落花知。
和韩南食
王十朋（宋代）

海错千万族，惟蚝不能行。潮来腹自饱，亦足遂厥生。

翻笑鱼蟹虾，晨夜何营营。风味与江瑶，可以次第名。

荐身炮炙间，壳破材始呈。北客昔南食，一见生怪惊。

故人居海滨，群鲜厌庖烹。酷爱此味真，不假姜桂橙。

遥怜山间友，混迹黎与骍。蔬肠久不饱，肌骨尪且狞。

巨房饷馋腹，一笑百念平。岂为饮食欲，实见亲旧情。

谁知齑盐馀，盘餐味常并。故乡实堪恋，未用图西行。
初春
何中（元代）

年华将去野梅知，春色初来柳眼移。偶到前村閒指点，数峰残雪淡晴时。
次韵答乡里诸耆旧
韩雍（明代）

听司藐藐视梅梅，知命年来百病催。利锁名缰苦羁绊，石田茅屋恐荒颓。

平蛮已喜干戈息，辞老行看节钺回。却忆江湖众仙友，今辰又醉菊花杯。
追和范文正公鄱阳诗 观文正像用赠传神道士韵
王十朋（宋代）

天然形貌写何难，难得灵台上笔端。朋党论兴三出日，不知谁作正人看。
桃花
薛能（唐代）

香色自天种，千年岂易逢。开齐全未落，繁极欲相重。

冷湿朝如全，晴干午更浓。风光新社燕，时节旧春农。

篱落欹临竹，亭台盛间松。乱缘堪羡蚁，深入不如蜂。

有影宜暄煦，无言自冶容。洞连非俗世，溪静接仙踪。

子熟河应变，根盘土已封。西王潜爱惜，东朔盗过从。

醉席眠英好，题诗恋景慵。芳菲聊一望，何必在临邛。
腊雪
刘黻（宋代）

八窗唯一色，穉子诧天花。
不稔已多岁，无寒能几家。
山川增古老，宇宙顿奢华。
冻坐无他事，呼松自煮茶。
清平调三首 其一
周巽（元代）

武皇开宴影娥池。侍宴阿娇新宠时。金屋春深扶醉起，鸾鸣花底日迟迟。
和梅遇二诗 其二
牟巘（宋代）

行止非人所可为，疏慵何事不违时。已惊梦里鸡鸣早，翻笑人间鹤到迟。

剡曲船回空此兴，洞庭飞过怕渠知。依然身世溪亭上，售用新添五首诗。
官亭夕坐戏简颜十少府
杜甫（唐代）

南国调寒杵，西江浸日车。客愁连蟋蟀，亭古带蒹葭。

不返青丝鞚，虚烧夜烛花。老翁须地主，细细酌流霞。
过江南高城访孙景贤知事途中有作因录奉柬
刘崧（元代）

家在松萝杳霭间，屋西流水并沙湾。可怜万里怀乡意，日上高城望北山。
题水西寺
杜牧（唐代）

三日去还住，一生焉再游。含情碧溪水，重上粲公楼。
上昭文富丞相书
苏辙（宋代）

辙西蜀之人，行年二十有二，幸得天子一命之爵，饥寒穷困之得不至于心，其身又无力役劳苦之患，其所任职不过簿书米盐之间，而且未获从事以得自尽。方其闲居，不胜思虑之多，不忍自弃，以为天子宽惠与天下无所忌讳，而辙不于其强壮闲暇之时早有所发明以自致其志，而复何事？恭惟天子设制策之科，将以待天下豪俊魁垒之人。是以辙不自量，而自与于此。盖天下之事，上自三王以来以至于今世，其所论述亦已略备矣，而犹有所不释于心。夫古之帝王，岂必多才而自为之。为之有要，而居之有道。是故以汉高皇帝之恢廓慢易，而足以吞项氏之强；汉文皇帝之宽厚长者，而足以服天下之奸诈。何者？任人而人为之用也，是以不劳而功成。至于武帝，财力有余，聪明睿智过于高、文，然而施之天下，时有所折而不遂。何者？不委之人而自为用也。

由此观之，则夫天子之责亦在任人而已。窃惟当今天下之人，其所谓有才而可大用者，非明公而谁？推之公卿之间而最为有功；列之士民之上而最为有德；播之夷狄之域而最为有勇。是三者亦非明公而谁？而明公实为宰相，则夫吾君之所以为君之事，盖已毕矣。古之圣人，高拱无为，而望夫百世之后，以为明主贤君者，盖亦如是而可也。然而天下之未治，则果谁耶？下而求之郡县之吏，则曰：“非我能。”上而求之朝廷百官，则曰：“非我责。”明公之立于此也，其又将何辞？嗟夫，盖亦尝有以秦越人之事说明公者欤？昔者秦越人以医闻天下，天下之人皆以越人为命。越人不在，则有病而死者，莫不自以为吾病之非真病，而死之非真死也。他日，有病者焉，遇越人而属之曰：“吾捐身以予子，子自为子之才治之，而无为我治之也。”越人曰：“嗟夫，难哉！夫子之病，虽不至于死，而难以愈。急治之，则伤子之四肢；而缓治之，则劳苦而不肯去。吾非不能去也，而畏是二者。夫伤子之四支，而后可以除子之病，则天下以我为不工；而病之不去，则天下以我为非医。此二者，所以交战于吾心而不释也。”既而见其人，其人曰：“夫子则知医之医，而未知非医之医欤？今夫非医之医者，有所冒行而不顾，是以能应变于无穷。今子守法密微而用意于万全者，则是子犹知医之医而已。”天下之事，急之则丧，缓之则得，而过缓则无及。孔子曰：“道之难行也，我知之矣。知者过之，不肖者不及也。”夫天下患于不知，而又有知而过之者，则是道之果难行也。昔者，世之贤人，患夫世之爱其爵禄，而不忍以其身尝试于艰难也。故其上之人，奋不顾身以搏天下之公利而忘其私。在下者亦不敢自爱，叫号纷，以攻讦其上之短。是二者可谓贤于天下之士矣，而犹未免为不知。何者？不知自安其身之为安天下之人，自重其发之为重君子之势，而轻用之于寻常之事，则是犹匹夫之亮耳。伏自明公执政，于今五年，天下不闻慷慨激烈之名，而日闻敦厚之声。意者明公其知之矣，而犹有越人之病也。

辙读《三国志》，尝见曹公与袁绍相持，久而不决，以问贾诩，诩曰：“公明胜绍，勇胜绍，用人胜绍，决机胜绍。绍兵百倍于公，公画地而与之相守，半年而绍不得战，则公之胜形已可见矣。而久不决，意者顾万全之过耳。”夫事有不同，而其意相似。今天下之所以仰首而望明公者，岂亦此之故欤？明公其略思其说，当有以解天下之望者。不宣。辙再拜。
良臣和前韵见贻复次韵二首 其二
周孚（宋代）

久将农圃学樊迟，欲赋三都愧左思。尚喜彭城汉夫子，肯加湔祓与新诗。
出塞（一作塞上曲）
张籍（唐代）

秋塞雪初下，将军远出师。分营长记火，放马不收旗。

月冷边帐湿，沙昏夜探迟。征人皆白首，谁见灭胡时。
客中雨
俞德邻（宋代）

风雨正潇潇，孤灯伴寂寥。关心多少事，一一付芭蕉。
留别黄安父老
王云明（清代）

乡思萦长夜，天恩放老夫。涓埃宁万一，鸥鸟且江湖。

犹忆触蛮斗，但凭牛马呼。衰颜休揽镜，壮志罢张弧。

琴鹤仍无恙，壶浆俨在途。生还真似梦，此别莫长吁。

既遇苍鹰击，敢云白璧诬。诸君情自切，三月政全无。

善守清时法，勿忘旧令迂。可封期比户，握手暂踌蹰。
倚阑
陆游（宋代）

故山未敢说归期，十口相随又别离。
小雨初收残照晚，阑干西角立多时。
题书目
王柏（宋代）

博而寡要岂通儒，三万牙签亦太虚。
一编论语用不尽，世间何必许多书。
雪后梅边
方岳（宋代）

玉蕤五出是天姿，六出时时更绝奇。
夜半同参雪花去，春风元自不曾知。
水龙吟
向子諲（宋代）

登连辉观。梁使君遣酒，仍与北梨俱醉芗林堂上，相与联句云：西北通无路，东南偶共期，穿林行鸟路、踏雪噍鹅梨。吴大年方病起，不能同此乐。得大年水龙吟词，过之。夜归，月色如昼，亦赋一首

梦回寒入衾绸，晓惊忽堕瑶林里。穿帷透隙，落花飞絮，难穷巧思。着帽披裘，挈壶呼友，倚空临水。望琼田不尽，银涛无际，浮皓色、来天地。

遥想吴郎病起。政冷窗、微吟拥鼻。持笺赠我，新词绝唱，珠零玉碎。余兴追游，清芬坐对，高谈倾耳。晚归来，风扫停云，万里月华如洗。
早春郊外
刘攽（宋代）

满城尘土无穷极，出郭风烟顿扫除。春浅暗泉流脉脉，日长归雁影疏疏。

强将拙计仍谋野，等复劳生愧荷锄。安得面山临水地，种花移竹一茅庐。
平江太守侍郎王公挽词三首 其二
孙觌（宋代）

东吏重足立，无家寄一锥。道旁乌攫肉，舍下犬生氂。

望绝重临日，哀吟去后思。吴儿奉尝我，歌此送迎诗。
题戴进山水抱琴图歌
杨承鲲（明代）

呜呼清角不复见，玄鹤已去悲风呼。
裨海齐州一反掌，乾坤莽莽知音孤。
曲高节疏苦欲睡，白首人间空见图。
就之忽惊云木动，沈笔欲下还踌躇。
千岩峥嵘万壑趋，松桧漠漠烟峦殊。
前有豕麋后虎蜺，琅玕翡翠纷在眼。
石亭仄映山之隅，中有高士牙与期。
缟衣黄冠七尺躯，修眉朗照秋水珠。
气和貌古合礼法，一仰一俯宫商俱。
细看闻声更见意，似神似非惊复吁。
迸流千片指下堕，凤凰忽叫将其雏。
嗟我有琴太古调，抱之不肯向人操。
幽兰无声白雪静，尽图虽在谁知省？东阳可卖死不哀，和
者既稀归去来。
送刘西曹决狱畿内
何景明（明代）

日下秋官出，天边汉使分。令行乘肃杀，风覃藉仁闻。

香署含清旭，仙闱上白云。垆薰亦暂别，遥想昼氤氲。
西江月·批宝玉二首
曹雪芹（清代）

无故寻愁觅恨，有时似傻如狂。纵然生得好皮囊，腹内原来草纵。
潦倒不通世务，愚顽怕读文章。行为偏僻性乖张，那管世人诽谤。

富贵不知乐业，贫穷难耐凄凉。可怜辜负好韶光，于国于家无望。
天下无能第一，古今不肖无双。寄言纨绔与膏粱，莫效此儿形状。
次照晦岩韵
郑起（宋代）

便骑老虎不须鞍，忍辱仙人出宰官。
入内讲经千佛现，跏趺对御六龙寒。
指头有月娑罗冷，舌上悬河海水乾。
圣主赐衣漫大地，西方国土未为宽。
湖上
李奎（宋代）

锦帐开桃岸，兰桡系柳津。
鸟歌如劝酒，花笑欲留人。
钟磬千山夕，楼台十里春。
回看香雾里，罗绮六桥新。
夜飞鹊 花之寺海棠
朱祖谋（清代）

东风背人去，邀步婵媛，芳靥浅照禅天。花宫携试，小蛮榼，潮红轻斗酡颜。

倾城镇无语，似凝酥妆薄，拥髻啼悭。绿章再乞，背斜阳还护珠幡。

何事万姝娇困，无路问行云，十二巫鬟。说甚平泉如梦，人天一例，劫换华鬘。

锦城旧恨，付碧鸡坊底诗颠。剩深宵孤照，铜槃烛泪，凄伴金仙。
初至西陂寄长安诸子用东陂松风亭韵
宋荦（清代）

有脚不踏渌波村，清境往往萦梦魂。今年得请返旧隐，烟水顿洗双眸昏。

堂开鱼麦宛世外，略彴近接乐春园。穿花时见孤鹤舞，倚石偶把残书温。

空亭林月散清影，祇疑海上升朝暾。孤篁行药遵野岸，扁舟吹笛归衡门。

故人天末几怅望，得句难共伧父言。沧浪琴僧期过我，西陂春熟开芳尊。
颂古三十八首
释慧方（宋代）

金槌影动，宝剑光寒。
百万之众，齐著眼看。
别日何易行
释文珦（宋代）

别日何易，会日何难。
道路修阻，山川郁盘。
寤寐怀思，涕泣汍澜。
思君不已，损我容颜。
时歌旧章，期以自宽。
歌终太息，反开忧端。
孤鸿嘹唳，过彼云间。
欲托遗音，遐征不还。
出户徘徊，风露凄寒。
明月皎皎，星斗阑干。
罗帷飘扬，顾影难安。
耿耿长夜，摧此心肝。
宫词 其十六
赵佶（宋代）

新月弯弯挂碧空，嫔嫱争拜望圆穹。倚阑长是踌躇久，应想姮娥在桂宫。
西江月（答王和父送□错认水酒）
夏元鼎（宋代）

甘露醴泉天降，琼浆玉液仙方。一壶馥郁喷天香。麹蘖人间怎酿。

要使周天火候，不应错认风光。浮沈清浊自斟量。日醉蓬莱方丈。
四月上澣日同寮约游西湖十绝
张镃（宋代）

清晓溟蒙雨气浓，出关晴色便葱茏。
层云特为诗人喜，添起山头四五峰。
悼刘谦之知录
陈傅良（宋代）

海内多吾友，飘零今几人。
相忘尤堕泪，欲诔辄伤神。
才力矜余地，心期耻后尘。
溘然无一语，愁杀白头亲。
宫词
张公庠（宋代）

百花成锦柳飞绵，缠席清明上已前。
绣盖徐徐红日永，六宫游幸不鸣鞭。
挽顾监丞
刘克庄（宋代）

四州鼓吹迓前茅，几载疮痍变乐郊。黎母盗清民有犊，佽飞士勇海无蛟。

安排循吏添新传，检点耆英少故交。欲发幽潜慰冥漠，自惭笔砚暮年抛。
西湖杂兴 其二
萧鸿吉（清代）

一曲一规模，屈折随所肖。谓此幽崛胜，彼又活脱妙。

快意欣前瞻，赏心萦后眺。结构虽人工，出奇实天造。

愿托湖上居，几生修得到。
洪扇馈松野叔
罗公升（宋代）

霜筠析丝豪，雪楮翦圭琬。
凉飕生其间，怀袖觉清婉。
贱子西北生，持此献大阮。
亦知秋气深，为表别怀远。
洪钧转二气，暑极寒必返。
君看千古日，未可异衰盾。
霜雪虽云夺，箧笥亦何损。
倘朋解愠功，生岁出未晚。
念奴娇（梅）
赵长卿（宋代）

兰枯菊槁。是返魂香入，江南春早。谷静林幽人不见，梦与梨花颠倒。雪刻檀心，玉匀丰颊，妆趁严钟晓。海山么凤，绿衣何处飞绕。

竹外孤袅一枝，古今解道，只有东坡老。莫倚广平心似铁，闲把珠玑挥扫。桃李舆台，冰霜宾客，月地还凄悄。暗香消尽，和羹心事谁表。
读吴汉槎秋笳集有作 其七
屈大均（明代）

未共黄榆老，容颜似夕晖。虽同翁主嫁，亦逐子卿归。

捲叶抛胡管，裁花著汉衣。喜无青草冢，寂寞在金微。
送章抚干兼寄皇甫襄阳
韩淲（宋代）

薰风幕府上隆中，想见旌旗照日烽。绝塞江山元自若，故都京洛岂难通。

古今只有时艰阻，贤否宁无志不同。羊陆规模亦深远，因言为我寄元戎。
临江仙（晁达州见和）
晁补之（宋代）

君似苍崖千仞竹，一枝孤映蒿萧。箪瓢不减万钟豪。闲情搔短发，佳句咏纤腰。

罢酒兰舟回楚柂，相思何处今宵。淮南幽桂水云饶。他年春草恨，应有小山招。
偈颂八首
释宗印（宋代）

不用不用，千圣不共。
如是如是，蝮曷蛇虺。
不是不是，彻骨彻髓。
进前退后绕禅床，制电之机落二三。
端午村居
张芬（清代）

荒村无竞渡，极目野烟昏。欲奠盈樽酒，空悲绕膝恩。

五丝难续命，一赋独招魂。何以酬佳节，菖蒲绿映门。
泊半水窦
郑学醇（明代）

野戌依江岸，帆樯集暮艘。凉风催木叶，寒色袭征裘。

岂为悲生事，翻成赋远游。飘飘随去住，真觉此生浮。
句 其三
朱敦儒（宋代）

春林着雨绿自足，野水漾花红不知。
漫作
裴夷直（唐代）

月色莫来孤寝处，春风又向别人家。

梁园桃李虽无数，断定今年不看花。
锦帐春（已未孟冬乐净见梅英作）
丘崈（宋代）

翠竹如屏，浅山如画。小池面、危桥一跨。著棕亭临水，宛然郊野。竹篱茅舍。

好是天寒，倍添幽雅。正雪意、垂垂欲下。更朦胧月影，弄明初夜。梅花动也。
生春二十首（丁酉岁。凡二十章）
元稹（唐代）

何处生春早，春生云色中。笼葱闲著水，晻淡欲随风。

度晓分霞态，馀光庇雪融。晚来低漠漠，浑欲泥幽丛。

何处生春早，春生漫雪中。浑无到地片，唯逐入楼风。

屋上些些薄，池心旋旋融。自悲销散尽，谁假入兰丛。

何处生春早，春生霁色中。远林横返照，高树亚东风。

水冻霜威庇，泥新地气融。渐知残雪薄，杪近最怜丛。

何处生春早，春生曙火中。星围分暗陌，烟气满晴风。

宫树栖鸦乱，城楼带雪融。竞排阊阖侧，珂伞自相丛。

何处生春早，春生晓禁中。殿阶龙旆日，漏阁宝筝风。

药树香烟重，天颜瑞气融。柳梅浑未觉，青紫已丛丛。

何处生春早，春生江路中。雨移临浦市，晴候过湖风。

芦笋锥犹短，凌澌玉渐融。数宗船载足，商妇两眉丛。

何处生春早，春生野墅中。病翁闲向日，征妇懒成风。

斫筤天虽暖，穿区冻未融。鞭牛县门外，争土盖蚕丛。

何处生春早，春生冰岸中。尚怜扶腊雪，渐觉受东风。

织女云桥断，波神玉貌融。便成呜咽去，流恨与莲丛。

何处生春早，春生柳眼中。芽新才绽日，茸短未含风。

绿误眉心重，黄惊蜡泪融。碧条殊未合，愁绪已先丛。

何处生春早，春生梅援中。蕊排难犯雪，香乞拟来风。

陇迥羌声怨，江遥客思融。年年最相恼，缘未有诸丛。

何处生春早，春生鸟思中。鹊巢移旧岁，鸢羽旋高风。

鸿雁惊沙暖，鸳鸯爱水融。最怜双翡翠，飞入小梅丛。

何处生春早，春生池榭中。镂琼冰陷日，文縠水回风。

柳爱和身动，梅愁合树融。草芽犹未出，挑得小萱丛。

何处生春早，春生稚戏中。乱骑残爆竹，争唾小旋风。

骂雨愁妨走，呵冰喜旋融。女儿针线尽，偷学五辛丛。

何处生春早，春生人意中。晓妆虽近火，晴戏渐怜风。

暗入心情懒，先添酒思融。预知花好恶，偏在最深丛。

何处生春早，春生半睡中。见灯如见雾，闻雨似闻风。

开眼犹残梦，抬身便恐融。却成双翅蝶，还绕庳花丛。

何处生春早，春生晓镜中。手寒匀面粉，鬟动倚帘风。

宿雾梅心滴，朝光幕上融。思牵梳洗懒，空拔绿丝丛。

何处生春早，春生绮户中。玉栊穿细日，罗幔张轻风。

柳软腰支嫩，梅香密气融。独眠傍妒物，偷铲合欢丛。

何处生春早，春生老病中。土膏蒸足肿，天暖痒头风。

似觉肌肤展，潜知血气融。又添新一岁，衰白转成丛。

何处生春早，春生客思中。旅魂惊北雁，乡信是东风。

纵有心灰动，无由鬓雪融。未知开眼日，空绕未开丛。

何处生春早，春生濛雨中。裛尘微有气，拂面细如风。

柳误啼珠密，梅惊粉汗融。满空愁淡淡，应豫忆芳丛。
刘沐第一百二十
文天祥（宋代）

王翰愿卜邻，嵇康不得死。
落月满屋梁，悲风为我起。
次韵周源屯田祷雨二首 其一
赵抃（宋代）

城东野老告予知，四载凶荒语益悲。远水又成千里涸，阔天无复寸云垂。

仓箱势绝丰登望，道路人为殍死期。刺史至诚天若应，愿留遗爱入生祠。
送牛守赴藤州二首 其一
彭龟年（宋代）

五马南中去，脩途一月宽。暮年忧国切，今日爱民难。

志大人无小，政平人自安。端能扫蛮瘴，莫作偶然看。
满江红·生縠平铺
王质（宋代）

生縠平铺，吹不起、轻风无力。西江上、斗牛相射，水天一色。二妙风流今代少，一时光价何时息。更绛霄、白日下云軿，芙蓉客。整飞驭，成得得。寻前约、宽忆忆。正云飞雨卷，旧红新碧。茁茁抽长荷柄绿，毵毵吐净杨花白。渐衣篝、香润入梅天，红绡湿。
颂证道歌·证道歌
释印肃（宋代）

莽莽荡荡招殃祸，佛宝金轮翻铁磨。
十波罗蜜变洋铜，饱吃多餐应不饿。
次韵东坡赏枇杷
刘季孙（宋代）

夏木有馀绿，山僧知胜春。日长寻卧榻，花落断游人。

红旆来虽晚，清风到亦新。成林卢橘熟，翠羽杂金鳞。
时十月十四日作本师诞日也 其一
释今无（明代）

石梁不可见，夜梦独迢迢。山好连三楚，云寒尚六朝。

师年愁里过，客泪海中摇。浅薄供驰逐，那堪慰寂寥。
皇太子生辰诗
张镃（宋代）

庆协丁年应，祥开甲观雄。九霞光绚烂，重日彩曈昽。

根本千龄光，元良万口同。文孙觌尧法，圣子奉虞聪。

视膳长遵度，怡颜但饬躬。形容歌玉粹，瞻仰见渊冲。

象辂陈仪肃，鸾旌定制崇。承祧虽位震，宝俭只扉铜。

典学勤无斁，谈经异必攻。性天元启辟，讲席更磨砻。

以贵釐京兆，维禋礼昊穹。理繁情毕见，陪祝敬弥隆。

善政邦人洽，纯诚帝赉通。澄源基广大，主鬯福延洪。

绮角从游盛，应刘藻思工。德尊谋不用，唱古和无功。

八法谁云易，前朝论亦公。规模传圣上，意韵出胸中。

草轴方翔凤，真题复起鸿。联翩来殿戟，焜耀到门蓬。

雨足湖山秀，秋成黍稷丰。菊香金错艳，橙嫩玉垂丛。

五学欢声合，三宫喜气充。骈蕃恩莫纪，洋溢誉无穷。

得数多椿柏，齐年指华嵩。前星高拱北，少海正储东。

拜手群僚集，裁诗瑞锦蒙。何尝惭鲁颂，自是迈豳风。

拊迹希随骥，驰心属梦熊。三熏申善祷，小伎愧鸣虫。
寄题解颐堂
释道潜（宋代）

道人还家今几时，筑室构堂名解颐。尺书三遣要我赋，我独老矣何能为。

尘埃笔研试料理，肝肺枯槁源不滋。为君苦思强抽轧，词悭气迫无逶迤。

东阳自古号多士，文采风流世有之。堂成往往献佳句，罗列四壁皆瑰奇。

譬如钧天已九奏，安用击筑鸣参差。又如玉食厌方丈，葵藿欲进旁必嗤。

他年但约访君去，借君几席聊偃攲。堂中插架足书史，牙签玉轴当细窥。
百法庵次载叔韵 其五
韩淲（宋代）

城都花卖已逢梅，不觉光阴日夜来。浅白深红知几许，薰风又见渚莲开。
郴江百咏并序·俯春亭
阮阅（宋代）

城上危亭可摘云，四边山色翠为邻。
下窥城郭无余蕴，草色花光尽是春。
某天圣四年叨充乡赋明道二年夏假副车于本郡今年夏忝外计于本道寔嗣世职 其二
文彦博（宋代）

昔年乡赋议兴贤，曾接诸君砚席间。屈指岁华逾一纪，锦衣怀绶过稽山。
牧童诗
黄庭坚（宋代）

骑牛远远过前村，短笛横吹隔陇闻。
多少长安名利客，机关用尽不如君。
一落索·鸟散馀花飞舞
吕渭老（宋代）

鸟散馀花飞舞。满地风雨。长江滚滚接天流，夜送征帆去。今夜行云何处。断肠南浦。残灯不剪五更寒，独自与、馀香语。
三爱吟
张镃（宋代）

有手须把酒，有口须吟诗。
更留未老脚，上山当及时。
我生除此百不爱，尽着余年了三债。
一岁纵教醉百回。三日始一眉头开。
百年藉使吟万首，十日得三果何有。
足健且长閒，当能遍岩薮。
君不见王逸少，誓墓不出穷名山，
谓宜以乐终，不愿缚足名宦间。
又不见陶渊明，快饮不负头上巾，
嗤笑鲁中叟，弥缝阙失成灰尘。
又不见杜少陵，作诗饥冻犹忘愁，
未得惊人句，自言到死不肯休。
人生三物间，所愿常周流。
此身已复专林壑，赋诗饮酒须行乐。
六么令·雪残风信
晏几道（宋代）

雪残风信，悠扬春消息。天涯倚楼新恨，杨柳几丝碧。还是南云楼少，锦字无端的。宝钗瑶席。彩弦声里，拚作尊前未归客。
遥想疏梅此际，月底香英白。别后谁绕前溪，手拣繁枝摘。莫道伤高恨远，付与临风笛。尽堪愁寂。花时往事，更有多情个人忆。
偈颂一百四十二首 其六十六
释广闻（宋代）

说心说性，说玄说妙，雪窦者里是小家恶口。学佛学法，学禅学道，诸人分上是鹘突布衫。

秦不收，汉不管。閒来石上从头数，得到清平有几人。
浪花
王宷（宋代）

一江秋水浸寒空，渔笛无端弄晚风。
万里波心谁折得？夕阳影里碎残红。
巨野
陈师道（宋代）

余力唐虞後，沉人海岱西。
不应容桀黠，宁复有青齐。
灯火鱼成市，帆樯藕带泥。
十年尘雾底，瞥眼怪凫鷖。
浣溪沙 雨余见月
何振岱（清代）

畏雨连宵怯枕函。今宵无雨睡应酣。又惊明月到窗南。

起树鸦应翻湿叶，横天雁锐划新蓝。坐消城鼓已过三。
龙池春草
陈翊（唐代）

青春光凤苑，细草遍龙池。曲渚交蘋叶，回塘惹柳枝。

因风初苒苒，覆岸欲离离。色带金堤静，阴连玉树移。

日光浮靃靡，波影动参差。岂比生幽远，芳馨众不知。
碧泉岩
彭维新（清代）

兹崖韫高德，不欲矜有余。盈腹贮乳水，纤罅鸣佩琚。

夏润冬不缩，点滴均数疏。一线下云窦，汇入芙蓉渠。

镜澄天在水，中无惊饵鱼。曾洗仙药鼎，时溅游人裾。

绿苔有新意，丹壁无宿于。窄厂足容膝，可以读吾书。

稚松匝戢戢，好风来徐徐。茶铛近挹取，小啜尘虑袪。

流润历千劫，应有神物居。何当作霖雨，及时起焦枯。
次韵景瑜 其二
韩淲（宋代）

放身沧海畏人知，除却梅花未欠诗。醉固浑涵醒更爽，我生何特不儿嬉。
送中司抵巴口
薛季宣（宋代）

将迎苦不易，浮湛良亦难。櫜鞬候使客，无时弄江滩。

上碛下南候，风云怒涛间。一叶舞轩昂，五水戏观澜。

朝湖暮淮西，此游今等閒。看尽楚山碧，信宿相与还。

晴峦挂天衣，水石鸣佩环。轻舠蓑笠翁，勿与人事关。

相彼尘外意，心清绪为阑。何时买扁舟，从公看孱颜。
谢张德恭送糟蚶三首
陈造（宋代）

压倒淤泥白莲藕，半捐介甲露浓纤。
玉川水厄那知此，急具姜葱唤阿添。
奉陪太守及诸公游虎丘
朱长文（宋代）

何必襄阳孟浩然，苦吟自可继前贤。
虎丘合去十二度，熊轼再游三百年。
云阁为君追旧额，霓裳从古播朱弦。
此行不减唐人乐，畅饮惟无八酒仙。
和常祖命二首 其二
祝简（宋代）

操笔文章学古风，平生羞与腐儒同。相如虽有凌云赋，不及东方射守宫。
赴抚州对酬崔法曹夜雨滴空阶五首 其五
戴叔伦（唐代）

纵酒常掷盏，狂歌时入室。离群怨雨声，幽抑方成疾。
木兰花慢·饱经霜古树
佚名（宋代）

饱经霜古树，怕春寒、趁腊引青枝。逗一点阳和，隔年信息，远报佳期。凄葩未容易吐，但凝酥半面点胭脂。山路相逢驻马，暗香微染征衣。风前袅袅含情，虽不语、引长思。似怨感芳姿，山高水远，折赠何迟。分明为传驿使，寄一枝春色写新词。寄语市桥官柳，此先占了芳菲。
八月八日发潭州后得绝句四十首 其二十四
赵蕃（宋代）

烟消日出见秋真，政恐却成憔悴人。赖是倦游归去日，扁舟载著自由身。
九月二十七日与客游龙山
王铚（宋代）

野服芒鞋步步同，天寒酒薄客情浓。
身如萍水同千里，路入烟情更几重。
沧海清江共今古，黄花红叶杂秋冬。
暝云自与千峰合，送人归鞍寺寺钟。
上兵备道代曾别驾应宿先生作
张天赋（明代）

天门椎毂镇炎荒，净扫狼烟六合光。柏府又沾新雨露，绣衣还带旧风霜。

春融岭海花争舞，麝过山城草自香。天意愿从人借寇，白头林下享平康。
和临湘奉议孙敷山归田十咏 其七
徐经孙（宋代）

活水一溪如玉莹，好山四面似螺堆。个中自足归吾老，莫待北山文勒回。
水口泛舟
李洪（宋代）

染棹摇澂碧，推蓬拥翠岚。
夜涛喧枕席，朝雨暗梅柟。
客里将迎倦，田家兴味甘。
秋风开病翼，归梦大江南。
题折枝翎毛四首 其二 栀子寒雀
杨荣（明代）

栀子花开素影低，哺雏野雀趁幽栖。上林更是春光好，莫与鹪鹩饮啄齐。
述怀
冯观国（宋代）

落魄尘寰触处然，深藏妙用散神仙。笔端间作龙蛇走，壶里常挑日月悬。

漫假人伦来混世，只将酒盏度流年。潜修功行归何处，笑指瀛洲返洞天。
更始
徐钧（宋代）

三精雾塞未能收，诸将俄兴翼戴谋。
谁谓庸才能戮莽，人心毕竟尚思刘。
梦玉人引
沈蔚（宋代）

旧追游处，思前事、俨如昔。过尽莺花，横雨暴风初息。杏子枝头，又自然、别是般天色。好傍垂杨，系画船桥侧。

小欢幽会，一霎时、光景也堪惜。对酒当歌，故人情分难觅。水远山长，不成空相忆。这归去重来，又却是、几时来得。
初秋行圃
杨万里（宋代）

落日无情最有情，遍催万树暮蝉鸣。
听来咫尺无寻处，寻到旁边却不声。
蔡州叶翰林寄示近诗次韵八首 其三
程俱（宋代）

往客霅溪上，舒娥几亏盈。深穷卞山境，胜概不可名。

柴车逐公游，登皋复临清。夜投阿兰若，松窗待朝明。

济胜剧许掾，评诗陋钟嵘。灵滋初可抔，龙箨忽已萌。

斯游今几时，坐想飞泉鸣。尚应几杖间，隐隐金石声。
寄赠福山长老
李觏（宋代）

时世重因循，师何独苦辛。洁斋徒众散，刚直里闾嗔。

游艺能济物，旧交多雅人。云山虽好住，住久转劳神。
赠思净律师
释克勤（宋代）

百万斋才了正因，大缘倏举只逡巡。凿将玛瑙一方石，镌作龙华百尺身。

天竺江山增秀丽，西湖风月愈清新。色声不动操能事，可是僧中英特人。
争族侄入幕
叶茵（宋代）

冲寒谒子陵，好挹钓台清。
若遇多梅处，须宽半日程。
少年先器识，实地作功名，
太守贤明甚，当如事父兄。
山中雨辞
高似孙（宋代）

木蔌蔌兮皆冬，汛山林兮迎雪。
匠此妙兮磅礴，信天人兮豪杰。
当是时雁分黯淡之云，花弄扶疏之月。
酒涉隽兮少对，诗造微兮自悦。
天山兮谁饥，蔡州兮谁决。
眇斯人兮毋作，雪霏霏兮空洁。
安西闻捷
杨时（宋代）

雅歌不待来天马，谢质今应闭玉门。
早勒勋名上彝鼎，放回春色满乾坤。
楚狂接舆歌
曹勋（宋代）

世谓夷齐以为溷兮，指箕子为为愚。
既采薇以饿死兮，又被发为为奴。
镆铘见弃於铅刀兮，鱼目宝於隋珠。
彼蜂蛭之隐微兮，安能语神岳为观清都。
已乎已乎，无为察察为辨璠玙与碔砆。
题思安清意太师幽远庵
释择璘（宋代）

得意幽深触处真，何须丘壑密藏身。
爱兹殊胜园林地，非彼等间花木春。
白昼杜门人莫到，清谈绝俗世难亲。
纷纷闹市绕山脚，独有此中无点尘。
凤山禅寺
徐梦发（宋代）

百役红尘吏，过门一解鞍。
频来无事干，孤坐有山看。
留月不掩户，招风长倚栏。
马嘶催去路，吾道尚盘桓。
元宵薇山内弟酒边五首
陈著（宋代）

镫宵处处是春台，尽夜还家亦快哉。
说与诸儿此行好，满襟带得义风回。
四十一岁岁莫日歌
苏辙（宋代）

小儿不知老人意，贺我明年四十二。
人生三十百事衰，四十已过良可知。
少年读书不晓事，坐谈王霸了不疑。
脂车秣马试长道，一日百里先自期。
不知中途有陷阱，山高日莫多棘茨。
长裾大袖足钩挽，却行欲返筋力疲。
蝮蛇当前猛虎后，脱身且免充朝饥。
归来掩卷泪如雨，平生读书空自误。
山中故人一长笑，布衣脱粟何所苦。
古人知非不嫌晚，朝来闻道行当返。
四十一岁不可言，四十二岁聊自还。
义雀行和朱评事
贾岛（唐代）

玄鸟雄雌俱，春雷惊蛰馀。口衔黄河泥，空即翔天隅。

一夕皆莫归，哓哓遗众雏。双雀抱仁义，哺食劳劬劬。

雏既逦迤飞，云间声相呼。燕雀虽微类，感愧诚不殊。

禽贤难自彰，幸得主人书。
试赵昌国
赵炅（宋代）

秋风雪月天，花竹鹤云烟。诗酒春池雨，山僧道柳泉。
十六夜月色佳甚对酒效乐天体招酒伴赏月
舒岳祥（宋代）

八月十六夜，清凉明月天。
新酒虽未熟，陈酒喜未乾。
早稻有余虽，轻衫未为寒。
傍人见我醉，胸中故朗然。
有诗不自作，但咏古人篇。
唤取故山甫，醉即对床眠。
次酬五羊李子先见寄
刘黻（宋代）

山深万木寂，一片古心枯。
昨夜梅花月，相期道不孤。
篆书醉翁亭记石刻
邵忱（宋代）

欧公顷岁守滁阳，题记苍颜入醉乡。贤宰特将刊古篆，旧碑不免弃山梁。

轩楹别构如安屏，笔札难通似面墙。异口智仙来辇坐，退蒙从此谢声光。
谢灵运诗云中为天地物今成鄙夫有取以为韵遣兴作十章兼寄云叟 其一
李彭（宋代）

严霜知劲柏，大节见固穷。怀人居白下，抱道立黄中。

秦淮浩茫茫，楚山耿丛丛。胡为吝音素，过尽南归鸿。
禅人并化主写真求赞
释正觉（宋代）

静而无像，动而无功。
湛兮秋下水，应也树头风。
到处随缘成佛事，超情只个是神通。
游普向十首
陈造（宋代）

行穿老桧千寻影，归受凉荷十里风。
从此胜游萦客梦，梦随黄鹄下云空。
戊午在灵隐闻曹源和尚讣音兼小师举老为开语
释道冲（宋代）

三处移场定纪纲，曾无一字落诸方。
破家种草痴狂甚，丑恶无端向外扬。
量移湖南用文谷韵
高叔嗣（明代）

岁暮边隅客，归来见此身。
马蹄穿欲尽，虎穴到为邻。
漳水经涂旧，湘潭去路新。
我生岂断梗，逐处任飘沦。
句
释志端（宋代）

木马走似烟，石人趁不及。
过算陂二首
阮阅（宋代）

湖水随风洗岸沙，笋梢成竹荻生芽。
不知谁唤春归去，留下子规啼晚花。
自黄州南返登岳阳楼
王先谦（清代）

甘入烟波伍老渔，拂衣长啸别飞舻。举头明月黄泥坂，落手扁舟青草湖。

流涕凭轩仍似杜，得鱼携酒不如苏。茫茫身世今何著，剩欲呼天问左徒。
和清汀蒋省干酒色财气韵
李曾伯（宋代）

乾坤一枰棋，今古一杯酒。
悲哉易水筑，陋矣鸿门斗。
将军跨下出，宰相篑中有。
唾面使自乾，拭之费人手。
偈颂七十六首
释师范（宋代）

昔年当此日，生个老妖孽。
殃害大地人，有屈无处雪。
云门愤不大，一棒要打杀。
打不杀，至今年年有个四月八。
送易惟效观察之蜀中同李司理作八首 其一
胡应麟（明代）

粲烂除书汉阙来，蜀天何处望蓬莱。黄堂久擅分符绩，乌府新推仗钺才。

雾拥双龙行剑阁，云随一鹤度琴台。百花潭上题诗暇，几唤词人共绿醅。
杂诗 其二
费扬古（清代）

秋日出都门，言寻西山道。试登最高峰，放眼观浩浩。

天风飘塞最，荒原衰白草。日暮起层阴，落叶随风扫。

烟云荡长空，野水枯行潦。蓟丘古战场，杀气飞霜早。

草昧窃英雄，妄意窥大宝。千秋几斗争，士卒涂肝脑。

白骨幽黄沙，扑面伤怀抱。倚杖独徘徊，漫忆渭滨老。

百世树奇功，长往终难保。何似赤松游，飘然归绝峤。
与张仲巽游善护院
韩维（宋代）

高城面脩涂，呀豁若箕口。其右释子庐，苍柏荫庭牖。

翘翘幕中彦，疏怀脱喧垢。结辔游禅扃，弹弦乐嘉友。

华榱翳广坐，仰视眩丹黝。朱光羞晨樱，绀玉折春藕。

初筵颇清简，中醉稍喧糅。歌休众管作，令发洪钟叩。

横浮或见违，义蕴□□□。酒酣隘常见，大观资远取。

上跻危磴盘，却立土崖斗。长川自西来，逶迤带坰薮。

绿树下成列，猎猎清风走。侧身宇宙间，群动何纷纠。

自顾龌龊极，天地一罂缶。安得修灵根，超然出诸有。
天仙子 续题陈师曾京俗画册十七阕 夫赶驴
姚华（清代）

三十当门称健妇。才了锄犁初日后。挽成燕尾上京来，龟坼手。

风蓬首。钗股着花宽似韭。

信是糟糠无好丑。庑下齐眉曾见否。梁鸿也作执鞭人，闲井臼。

忙升斗。几日势家呼保母。
题方钧袖珍山水卷六首 其三 晴蹊粉箨
弘历（清代）

琅实堪饲凤，烟梢欲舞龙。忽似春丛里，韬光之所逢。
秋日陪使君饮章华台
项安世（宋代）

堂堂云梦接天开，荜路规模亦壮哉。
自是边城多古意，那堪秋日更荒台。
诸侯聚散群鸡宿，百代兴亡一雁来。
一举使君三大白，奈何胸次郁崔嵬。
荆州亭入朝
张说（唐代）

巫山云雨峡，湘水洞庭波。九辨人犹摈，三秋雁始过。

旃裘吴地尽，髫荐楚言多。不果朝宗愿，其如江汉何。
依韵和张文通中舍寄韩师元判官
强至（宋代）

从容须陛对，萧洒待家居。
近阁从戎笔，闲裁寄旧书。
青衫逾一纪，黄卷尚三馀。
闻说山斋好，何时遂曳裾。
对月思故山夜景
朱熹（宋代）

沉沉新秋夜，凉月满荆扉。露泫凝馀彩，川明澄素晖。

中林竹树映，疏星河汉稀。此夕情无限，故园何日归。
菩萨蛮（施尉生日）
郭应祥（宋代）

开禧三月初逢九。持杯来庆梅仙寿。警捕恰三年。四封人宴然。

政成应不日。去作朝京客。阴德合长生。休看三住铭。
七月二十一夜闻韩玉汝宿城北马铺
梅尧臣（宋代）

暗树秋风摆叶鸣，桃枝竹簟冷逾清。
孤灯淡淡短亭客，半夜萧萧闻雨声。
宿友人宅有赠
刘青藜（清代）

小巷城根僻，空庭月影寒。家贫偏好客，身健早休官。

绿剪霜畦短，黄分湖蟹团。他年鸡黍约，争敢忘馀欢。
访昙上人有感
张耒（宋代）

上人稀出入，黄叶闭门深。
系马长林下，逢僧古殿阴。
相逢成底事，乘兴偶来寻。
静境亦何有，无言知祖心。
生平避浮俗，与物苦差参。
脱去犹未得，应埃嗟滞淫。
长廊秋日薄，古木野霜侵，
徙倚谁晤语，独归还独吟。
蓬莱客 劝道 拆心字起 洞玄金玉集卷之九
马钰（金朝）

魔急。魔怎乱修仙客。修仙客。谈玄妙，男远隔。求寸禄人休测。乡无漏难漂溺。仪运转，行真息。
峡州
汪德输（宋代）

醉翁昔日经行处，遐想英风万古愁。
芳草斜阳浑似旧，茫茫江水自空流。
读《阴符经》寄鹿门子
陆龟蒙（唐代）

清晨整冠坐，朗咏三百言。备识天地意，献词犯乾坤。

何事不隐天，降灵生轩辕。口衔造化斧，凿破机关门。

五贼忽迸逸，万物争崩奔。虚施神仙要，莫救华池源。

但学战胜术，相高甲兵屯。龙蛇竞起陆，斗血浮中原。

成汤与周武，反覆更为尊。下及秦汉得，黩弄兵亦烦。

奸强自林据，仁弱无枝蹲。狂喉恣吞噬，逆翼争飞翻。

家家伺天发，不肯匡淫昏。生民坠涂炭，比屋为冤魂。

只为读此书，大朴难久存。微臣与轩辕，亦是万世孙。

未能穷意义，岂敢求瑕痕。曾亦爱两句，可与贤达论。

生者死之根，死者生之根。方寸了十字，万化皆胚腪.

身外更何事，眼前徒自喧。黄河但东注，不见归昆仑。

昼短苦夜永，劝君倾一尊。
咏史上·刘虞
陈普（宋代）

疽溃中平甲子年，蒲蠃桑椹亦萧然。
幽州别是神仙土，谷石人间三十钱。
萤蚁
刘克庄（宋代）

萤微化因草，蚁聚国于槐。
缪析封侯爵，僭为思子台。
九泉谋蛰处，十月有霜来。
穹壤大如许，尔曹小矣哉。
次曹少蓬梅花韵
释居简（宋代）

涧边寻得压残枝，远寄蓬仙换得诗。闯水花多凝雪重，漱冰香透出山迟。

笑从秘府朱颜索，洁与缁云素幌宜。檐隙一痕华月堕，伴蟾蜍玉惜贞姿。
夜宴安乐公主新宅
薛稷（唐代）

秦楼宴喜月裴回，妓筵银烛满庭开。

坐中香气排花出，扇后歌声逐酒来。
眼儿媚 美人晓妆图，王元泽体。
姚燮（清代）

帘约东风梦模糊。篁翠上轻裾。盥了蔷薇，簪将茉莉，赚得怜无。

为谁妆点春如许，倚镜更踌躇。回睐防瞋，量眉怕减，揽鬓愁疏。
赠别 其三
吴惟信（宋代）

临临欲去又添杯，一语殷勤道几回。他日相思如有信，粉笺莫带泪痕来。
萧宅二三子赠答诗二十首。马兰请客
卢仝（唐代）

兰兰是小草，不怕郎君骂。愿得随君行，暂到嵩山下。
题钱子濯足图
屈大均（明代）

不濯缨，但濯足。不见沧浪清，但见沧浪浊。浊可濯兮何必清，清斯受辱浊斯荣。

君今但濯无清浊，清浊都忘志即平。
逐客二首送刘伯儒侍御 其一
郑善夫（明代）

黄衫白马簇金台，逐客飘飘去不回。莫向猿声堕清泪，铜环椎髻解怜才。
将归望云中喜而有作
李溥光（元代）

高原一上快人情，指点苍烟是凤城。异地久淹情尽倦，家山忽见眼偏明。

黄尘衮衮如前导，白塔亭亭似远迎。一曲怀乡谁与和，隔林幽鸟两三声。
临江仙 送刘珥江洎杨许二子
杨慎（明代）

官柳野梅西郭路，昆桥直接丰桥。相思百里不辞遥。

春山同载酒，月地共联鏕。

南去北来人自老，怜予心旆摇摇。短亭暂别亦魂销。

生烟寒漠漠，飞霭晚潇潇。
开元寺晚眺
张怀泗（清代）

夕阳沈古寺，清净悟前因。钟版迦难意，香炉庆历春。

僧官不让客，野马常骄人。兴替成何事，冰蟾又涌轮。
有怀南坡盖雪阻旬日不到
虞俦（宋代）

催年节物太频频，不涉南坡又一旬。
苍桧风前应强项，玉梅雪里想精神。
后车同载有名酒，折简欲呼无可人。
说似阿连须早计，莺花休拟负青春。
惠迪斋为临川刘纪赋
金幼孜（明代）

西江有佳士，文采何陆离。少小入庠序，所习书与诗。

兢兢循轨则，抑抑谨威仪。顺理身逾泰，寡欲心自怡。

匪兹卜休咎，实以严操持。天地有常运，寒暑不违时。

生人有常道，所志在秉彝。内省苟无愧，安命复奚疑。

愚者昩厥理，蹈险去坦夷。违天伐恒性，倒行兼逆施。

一朝罹显罚，宁复救颠危。所以古贤圣，恳恳垂训辞。

斋居托令名，进脩诚在斯。绩学匪空言，力行思有为。

乃者辞乡邑，吐气凌虹霓。振衣游太学，揖让何委蛇。

及兹被宠命，筮仕固有期。直道苟不回，志行宁有亏。

努力慎朝夕，永保期弗隳。
持珠坐石赞
释慧开（宋代）

手轮摩尼珠，身坐盘陀石。
普请大地人，念彼观音力。
岐路
鲍溶（唐代）

北风送微寒，徒侣勤远征。忧人席不暖，残月马上明。

飘飘岐路间，长见日初生。重嶂晓色浅，疏猿寒啼清。

人间多岐路，常恐终身行。回见四方人，车轮无留声。

空谷亦堪隐，下田非懒耕。古人有遗训，饱食非亲荣。

我生礼义乡，少小见太平。圣贤犹羁旅，况复非其名。
用前韵寄罗养明工画作
陈献章（明代）

东西举踵笑人疑，种种邯郸梦岂知。风雨挥毫千文竹，江湖回首十年诗。

数杯歌舞嫌春浅，高枕乾坤得老迟。闻道一枝栖亦足，刺天那肯逐群飞。
清心镜 内耕种赠木张先生
马钰（金朝）

处孤清，内耕种。心意安闲，不摇不动。杳冥中、见个金牛，向溪田不＊。清雨降，紫芝耸。赤凤乌龟，前来看供。麻麦结、黍米神珠，上碧
九日
丘葵（宋代）

海山秋索莫，不见菊花开。
节与贫相弃，年将老共催。
艰难思故里，牢落对残杯。
旧日登高伴，今无一个来。
哀哉行 其三
谢榛（明代）

燕京少妇殊可怜，自嫁北里无婵娟。临镜装成数顾影，日换罗绮何新鲜。

正尔相欢鼓琴瑟，愿如并蒂池中莲。中秋月好宁长圆，烽烟散落高梁川。

铦锋逼人动寒色，不忍阿夫死眼前。一去龙沙断归路，吁嗟此身犹独全。

哀哉行，天胡然。
偶作五首
贯休（唐代）

谁信心火多，多能焚大国。谁信鬓上丝，茎茎出蚕腹。

尝闻养蚕妇，未晓上桑树。下树畏蚕饥，儿啼亦不顾。

一春膏血尽，岂止应王赋。如何酷吏酷，尽为搜将去。

蚕蛾为蝶飞，伪叶空满枝。冤梭与恨机，一见一沾衣。

机生机，巧生巧，心镬烘烘日煎炒。闯蜀眉嚬游海岛，

扶桑椹熟金乌饱。金乌饱，飞复飞，四天下人眼眙眙。

孰云我轻薄，石头如何唤作玉。孰云我是非，

随邪逐恶又争得。古人终不事悠悠，一言道合死即休。

岂不见大鹏点翼盖十洲，是何之物鸣啾啾。

君子食即食，何必在珍华。小人食不食，纵食如泥沙。

清歌且莫唱，妙舞亦休夸。尔非凤炙麒麟肉，

焉能一挂于齿牙。去来去来归去来，红泉正洒芙蓉霞。

君不见金陵风台月榭烟霞光，如今五里十里野火烧茫茫。

君不见西施绿珠颜色可倾国，乐极悲来留不得。

君不见汉王力尽得乾坤，如何秋雨洒庙门。

铜台老树作精魅，金谷野狐多子孙。几许繁华几更改，

唯有尧舜周召丘轲似长在。坐看楼阁成丘墟，

莫话桑田变成海。吾有清凉雪山雪，天上人间常皎洁。

茫茫欲火欲烧人，惆怅无因为君说。
次韵刘后村所赠延庆主僧圭复翁诗三首
陈著（宋代）

清到复翁方是清，不求名处莫逃名。
南湖一片平铺水，中有拍天波浪声。
初六日民瞻古梅下
韩淲（宋代）

眼到梅花便有诗，园居支径入疏篱。崔嵬自与人高古，烂熳谁知我笑嬉。

烟湿远荒吟不尽，雨收幽隐醉为宜。新年陡觉新愁少，坐对南枝更北枝。
翰林侍读学士尚书右丞李公挽辞三首
苏颂（宋代）

西李风流远，中朝族望幽。
宠荣三学士，试守六藩侯。
不见登时栋，还惊失夜舟。
平生喜名理，一致视浮休。
赠小苏
关景仁（宋代）

昔日闻苏小，今朝见小苏。
未知苏小貌，得似小苏无。
戏书送澹山入院 其二
钱伯言（宋代）

子好逢场作戏，我方置散投闲。世味久如嚼蜡，合向兹山往还。
倦妆图
盛世忠（宋代）

睡觉春山懒更添，起来余恨锁眉尖。
料应春事关心曲，怕见杨花不卷帘。
夔路十贤 少陵先生
王十朋（宋代）

子美稷禼志，空抱竟无用。夔州三百篇，高配风雅颂。
偈颂一百零九首
释可湘（宋代）

直下便瞥，炎天降雪。
当今蹉者一回，前面煞有酷热。
那堪铁弹铸未成，腊八冰不结。
且过六月七月八月，更听松风动寥泬。
郊行三首 其二
赵鼎臣（宋代）

马上寻春不见花，藏红映绿苦周遮。醉乡眼缬初何有，赢得桃源梦到家。
池口下小港元遇大风
阳枋（宋代）

万雷豗击一江声，本是风从水上行。
断港不妨寻住计，修涂未信阻归程。
间中已会失天静，忙里依然心地平。
险阻怪岩行半百，扁舟肯学夜多惊。
雪岩诗
吴澄（元代）

木长柔枝草长藤，凤凰冈下老云仍。清名寂寂无名叟，白发云云有发僧。

晴霰撒珠泉喷薄，暮烟凝翠石崚嶒。寒山生怕人饶舌，唤作雪岩渠不应。
谢涪陵刘君举使君见委北岩常长诗
阳枋（宋代）

雪片冬深玩易编，正公和气理尤浑。
八分写就龙蛇走，岩藤涧树常蜒蜿。
莲荡飘裾紫阳学，归来拂拭莓苔痕。
岩前世事几兴废，道无今古终长存。
新来五马栽桃李，生平伊洛期穷源。
下车一笑抚江阁，片心飞度苍崖根。
生香动荡满幽谷，秋丛濯雨抽兰荪。
露华滴晴舞夜鹤，云叶卷霁吟朝猿。
衰翁白首野人服，不爱市井怜山村。
太守招来说好语，翠萝有路犹堪扪。
听终不敢谢疲苶，瘦筇强拄岩檐门。
遗书欲傍梅花读，祗恐使人昭昭己昏昏。
疥
吕本中（宋代）

瘙痒挠肤无春冬，为害略与恶疾同。只有疮痂不相负，夜阑长满寝衣中。
颂黄侯龙坡浮桥利涉
张天赋（明代）

政出公平万事宜，舆梁兴作适平时。千寻碧浪排云鹢，一鉴虚亭驻马蹄。

海屋鱼龙春化早，江城弦颂夜眠迟。往来络绎如周道，忘却无言造化私。
昔与仙游傅常傅父子游从识其幼子方总角晚归
刘克庄（宋代）

窗下陈编懒更窥，还丹难染镜中丝。
后生可畏前贤远，妄校皆封老将奇。
辟谷差贤东郭乞，归耕莫待北山移。
凤凰池听渠侬夺，不夺溪边放鸭池。
送顾子敦赴河东三首
黄庭坚（宋代）

家在江东不系怀，爱民忧国有从来。
月斜汾沁催驿马，雪暗岢岚传酒杯。
塞上金汤惟粟粒，胸中水镜是人材。
遥知更解青牛句，一寸功名心已灰。
鹅峰居士以地黄遗病翁因为作引
刘子翚（宋代）

君不见咸阳之原，泾渭之间。
灵苗丛生绿芊绵，春风莽莽胶晴烟。
天马嚼齕黄金涎，渴喷清流香浮川。
年深骏足宵腾迈，目有神光破昏昧。
方经夸异傥不诬，伊人服之功必倍。
君空种药南山隅，紫花褐实连庭除。
长鑱斸掘动云壤，婉婉尽拔生龙须。
饮之清醥观其德，宛如君子弥温克。
浮沈讵恤世论量，蒸曝益见中腴泽。
我年三十号病翁，空斋药杵声珑冬。
未能医国惭君赐，旧书且读蝇头字。
春夜对月
朱令昭（清代）

柳际微茫月，神伤忆往年。玉人临绮席，琼管和冰弦。

今夕空庭里，清光寒食前。子规鸣不歇，坐尽博山烟。
奉诏讨范汝为过宁德西陂访阮大成
韩世忠（宋代）

万顷琉璃到底清，寒光不动海门平。
鉴开波面一天净，虹吸潮头万里声。
吹断海风渔笛远，载归秋月落帆轻。
芍陂曾上孤舟看，何以今朝双眼明。
江上雨寄崔碣
杜牧（唐代）

春半平江雨，圆文破蜀罗。声眠篷底客，寒湿钓来蓑。

暗澹遮山远，空濛著柳多。此时怀旧恨，相望意如何。
上林道
李廌（宋代）

忆昔驱车度函谷，解鞍访古骊山麓。
华清虽有亡国恨，绣岭犹存旧时木。
无情草木竞争春，不问兴亡自红绿。
汉家上林更萧瑟，宫殿荒基走麋鹿。
可怜乔木亦已无，五柞长杨今朴樕。
赠无方普禅师 其二
何梦桂（宋代）

一劄当头奇复奇，箭锋不堕有无机。踢翻玉女头盆水，夜半泥牛跨海归。
东游留别李丛秀才
许浑（唐代）

烦君沽酒强登楼，罢唱离歌说远游。文字岂劳诸子重，

风尘多远故人忧。数程山路长侵夜，千里家书动隔秋。

起凭栏干各垂泪，又驱羸马向东州。
听雨
杨万里（宋代）

归舟昔岁宿严陵，雨打疏篷听到明。
昨夜茅檐疏雨作，梦中唤作打篷声。
浣溪沙·清润风光雨后天
晁端礼（宋代）

清润风光雨后天。蔷薇花谢绿窗前。碧琉璃瓦欲生烟。
十里闲情凭蝶梦，一春幽怨付鲲弦。小楼今夜月重圆。